Beperkte dienste by Waltloo-lisensiekantoor ná inbraak(Argieffoto: pixabay) Die Tshwane-metroraad sê groot skade is aangerig toe daar laat Sondagaand by sy Waltloo-kantoor, in die ooste van die stad, ingebreek is. Selby Bokaba, woordvoerder van die metro, sê die sentrum kon Maandag nie soos gewoonlik vir die publiek open nie, maar sal steeds diegene wat afsprake vir rybewyse of leerlinglisensies het, bedien. Die inbraak is by die polisie aangemeld en ŉ ondersoek word gedoen. “Die geraakte gedeelte is kwaai beskadig deur toerusting wat gebruik is om gedwonge toegang tot die bankgedeelte van die kantoor te verkry. As alles goed afloop en die polisie vandag alle vingerafdrukke kan neem, sal die sentrum weer môre [Dinsdag] sy bedrywighede hervat,” sê Bokaba. Die stad het inwoners om verskoning gevra vir enige ongerief wat deur die sluiting van die kantoor veroorsaak is.